సి.రామచంద్రయ్య

సి.రామచంద్రయ్య ఆంధ్రప్రదేశ్ రాష్ట్రానికి చెందిన రాజకీయ నాయకుడు, మాజీ మంత్రి. ఆయన ప్రస్తుతం ఆంధ్రప్రదేశ్ శాసనమండలి సభ్యుడిగా ఉన్నాడు.

జననం, విద్యాభాస్యం 
సి.రామచంద్రయ్య 1948 మే 27 ఆంధ్రప్రదేశ్ రాష్ట్రం, వైఎస్‌ఆర్ జిల్లా, లక్కిరెడ్డిపల్లె మండలానికి, గుడ్లవారిపల్లె గ్రామంలో జన్మించాడు. ఆయన బీకామ్ వరకు చదువుకున్నాడు.అనంతరం చార్టర్ అకౌంటెంట్‌గా పనిచేశాడు.
రాజకీయ జీవితం
సి.రామచంద్రయ్య 1981లో తెలుగుదేశం పార్టీ ద్వారా రాజకీయాల్లోకి వచ్చాడు. ఆయన 1985లో జరిగిన ఆంధ్రప్రదేశ్ అసెంబ్లీ ఎన్నికల్లో కడప అసెంబ్లీ నియోజకవర్గం నుండి టీడీపీ అభ్యర్థిగా పోటీ చేసి తన సమీప ప్రత్యర్థి కాంగ్రెస్ పార్టీ అభ్యర్థి ఎం. చంద్రశేఖర రెడ్డి పై 8197 ఓట్ల మెజారితో గెలిచి తొలిసారి అసెంబ్లీకి ఎన్నికై ఎన్టీయార్ మంత్రి వర్గంలో 1986 నుండి 1988 వరకు 20 సూత్రాల ఆర్థిక కార్యక్రమ అమలు మంత్రిగా పనిచేశాడు. సి.రామచంద్రయ్య తర్వాత రెండు సార్లు తెలుగుదేశం పార్టీ తరపున రాజ్యసభ సభ్యుడిగా ఎన్నికై, 1999 నుండి 2004 వరకు పార్లమెంటరీ స్టాండింగ్‌ కమిటీ ఆన్‌ సైన్స్‌ అండ్‌ టెక్నాలజీ ఎన్విరాన్‌మెంట్‌ అండ్‌ ఫారెస్ట్స్‌ చైర్మన్‌గా పనిచేశాడు. ఆయన టీడీపీ పొలిట్ బ్యూరో సభ్యుడిగా కూడా పనిచేశాడు.

సి.రామచంద్రయ్య 2008లో ప్రజారాజ్యం పార్టీలో చేరాడు. ప్రజారాజ్యం పార్టీని కాంగ్రెస్‌లో విలీనం చేయడంతో ఆయన కూడా కాంగ్రెస్ పార్టీలో చేరాడు. ఆయన కాంగ్రెస్ పార్టీ తరపున 2011లో ఎమ్మెల్సీగా ఎన్నికై కిరణ్ కుమార్ రెడ్డి మంత్రివర్గంలో 2012లో దేవదాయ శాఖ మంత్రిగా నియమితుడై 2014లో రాష్ట్ర విభజనను వ్యతిరేకిస్తూ తన మంత్రి పదవికి రాజీనామా చేశాడు. ఆయన 2014లో ఆంధ్రప్రదేశ్ శాసనమండలిలో ప్రతిపక్ష నేతగా వ్యవహరించాడు. సి.రామచంద్రయ్య 2018లో వైఎస్సార్ కాంగ్రెస్ పార్టీలో చేరి వైఎస్సార్‌సీపీ రాష్ట్ర ప్రధాన కార్యదర్శి, అధికార ప్రతినిధిగా వివిధ హోదాల్లో పనిచేశాడు. ఆయన శాసనసభ్యుల కోటాలో ఎమ్మెల్సీగా ఏకగ్రీవం అయినట్లు 2021 మార్చి 8న ఎమ్మెల్సీ ఎన్నికల రిటర్నింగ్‌ అధికారి తెలిపాడు. ఆయన శాసనసభ్యుడిగా 2021 ఏప్రిల్ 1న ప్రమాణ స్వీకారం చేశాడు.

సి.రామచంద్రయ్య 2023 జనవరి 03న వైఎస్సార్ కాంగ్రెస్ పార్టీకి రాజీనామా చేసి టీడీపీ అధ్యక్షుడు చంద్రబాబు నాయుడు సమక్షంలో టీడీపీలో చేరాడు. 

సీ.రామచంద్రయ్య వైసిపి నుండి టీడీపీ పార్టీలోకి ఫిరాయించడంతో పార్టీ ఫిరాయింపుల కింద చర్యలు తీసుకోవాలంటూ మండలి కార్యదర్శికి వైసిపి నేత, మండలిలో చీఫ్‌ విప్‌ మేరిగ మురళీధర్‌, ఎమ్మెల్సీ లేళ్ల అప్పిరెడ్డిలు ఫిర్యాదు చేయగా ఆయన నుండి వివరణ తీసుకొని, సమగ్ర విచారణ అనంతరం ఆయనపై అనర్హత వేటు వేసినట్లు 2024 మార్చి 12న శాసన మండలి చైర్మన్‌ మోషేన్‌ రాజు ప్రకటించాడు.

మూలాలు

వర్గం:1948 జననాలు
వర్గం:వైఎస్‌ఆర్ జిల్లా వ్యక్తులు